<classify> MREMBO wa Tanzania mwaka 2005, Nancy Sumari amesema changamoto kubwa wanazokutana nazo watoto katika jamii, zimemgusa na kuamua kuandaa kitabu alichokipa jina la Haki ili kutoa fursa kwa walezi na watoto kujifunza mambo muhimu yanayowahusu.Akizungumza jana Dar es Salaam kuhusu kitabu hicho alichokiandaa chini ya Sheria ya Mtoto ya mwaka 2009, Sumari alisema amegundua kuna watoto wengi wanafanyiwa ukatili, mimba za utotoni na masuala mengine kwa sababu tu hawakuzitambua haki zao mapema.Mrembo huyo alisema kupitia kitabu hicho amechambua haki mbali mbali za watoto kupitia michoro na simulizi ambazo ni rahisi kueleweka kwa lugha ya Kiswahili.Watoto na wazazi wanapaswa kufahamu haki hizo ni zipi kwa njia ya kusoma vitabu, kuzifahamu na kuzisimamia ili kuepuka kuonewa pindi wanapokutana na changamoto za kikatili, alisema.Alisema ndani ya kitabu hicho kinachouzwa Sh 6,000 kuna masuala ya afya, lishe, michezo na elimu.Naamini pale mtoto na mlezi wanaposoma kupitia kitabu hiki watajifunza zaidi na kuzijua haki zinazowahusu na hatimaye kuchukua hatua, aliongeza mrembo huyo.Alisema shule mbalimbali zenye maktaba za serikali atashirikiana nazo kwa kuwapa vitabu hivyo bure.Alifafanua kuwa vimeanza kuuzwa kwenye maduka ya vitabu Dar es Salaam na Arusha na baadaye katika mikoa mingine.Kitabu hicho ni cha pili baada ya kuwahi kutoa kingine cha Nyota Yako kilichokuwa kinazungumzia mashujaa mbalimbali wa Tanzania kupitia michoro ya watoto na simulizi.  <topic>: KITAIFA 